Ľ. Jahnátek, minister hospodárstva SR: (2008-01-30):
Predložená správa popisuje proces priebehu privatizácie SPP, a. s., od začiatku reštrukturalizácie a transformácie plynárenstva Slovenskej republiky, proces vypracovania privatizačného projektu, proces transformácie SPP zo štátneho podniku na akciovú spoločnosť, proces výberu privatizačného poradcu až po predaj 49-percentného podielu majetkovej účasti Fondu národného majetku v SPP, a. s. V časti Koncepcia reštrukturalizácie a transformácie plynárenstva Slovenskej republiky by som chcel vašu pozornosť upriamiť na výšku aktív SPP, štátny podnik, ku dňu 31. 12. 1999 vo výške 86,1 mld. Sk krytých pasívami v štruktúre, vlastné zdroje vo výške 57,5 mld. Sk, cudzie zdroje vo výške 24,3 mld. Sk a ostatné pasíva vo výške 4,3 mld. Sk. Trhové ocenenie v tom čase zvyšovali ešte ďalšie aspekty, ako je geografická poloha existujúceho tranzitného plynovodu, ktorá v tom čase prepravovala 25-percentný podiel plynu do západnej Európy, zabezpečovala prepravu 20 % ruského plynu mimo územia Ruskej federácie, a takisto i fakt, že vyše 80 % územia Slovenskej republiky bolo už pod distribučnými sieťami. K trhovej hodnote tohto podniku patrila takisto aj skutočnosť, že bol majoritným vlastníkom akciovej spoločnosti Nafta Gbely, ktorá zohrala rozhodujúcu úlohu v stabilite plynárenskej sústavy na území Slovenskej republiky a na dostatočné kapacity na prípadné výkyvy v dodávkach plynu na území Slovenskej republiky. Trhová hodnota bola ministerstvom hospodárstva k termínu 31. 12. 1999 stanovená na sumu 6 mld. až 8 mld. Sk. V časti Zámer a postup privatizácie SPP, š. p., materiál popisuje spôsob riešenia ďalšieho vývoja vlastníckych vzťahov k SPP, š. p., s tým, že po transformácii štátneho podniku na akciovú spoločnosť zostane vo vlastníctve štátu 51 % akcií a na privatizáciu sa ponúkne 49 % akcií. V danom čase do úvahy prichádzali 3 spôsoby privatizácie, priamy predaj strategickému investorovi, resp. konzorciu strategických investorov, predaj na burze cenných papierov alebo kombinácia predchádzajúcich dvoch spôsobov. V časti Privatizačný poradca je popísaný priebeh jeho výberu, pričom by som vás chcel upozorniť, že dokumentácia z priebehu verejného obstarávania je neúplná, z dokumentácie sa nedá zistiť presný počet členov výberovej komisie, stanovené výberové kritériá boli nemerateľné a subjektívne, z predložených dokladov sa nedá určiť spôsob hodnotenia kritérií jednotlivými členmi komisie, odmena v ponuke víťaznej spoločnosti Credit Suisse First Boston Limited, vypočítaná z úhrnnej ceny dosiahnutej pri predaji, t. j. 2,7 mld. USD, by predstavovala sumu 14,6 mil. USD, odmena vypočítaná podľa vzorca uvedeného v uzatvorenej mandátnej zmluve by predstavovala sumu 16,4 mil. USD. Z toho vyplýva, že mandátna zmluva bola uzatvorená v rozpore s ponukou CSFB, v neprospech štátu. Rozdiel predstavuje sumu 1,8 mil. USD. Mandátna zmluva bola podpísaná zo strany Credit Suisse First Boston už dňa 30. 11. 2000, t. j. mesiac pred samotným vyhodnotením verejnej súťaže, ktorá bola dňa 22. 12. 2000. Spoločnosť Credit Suisse First Boston vystavila dňa 19. 7. 2002 faktúru v celkovej výške 26,95 mil. USD, čo po prepočítaní v kurze v tom čase predstavovalo 1,058 083 950 mld. Sk, v ktorej fakturuje odmenu vo výške 21,16 mil. USD a ktorú stanovila v rozpore s uzatvorenou mandátnou zmluvou, to znamená prefakturáciu vo výške 4,76 mil. USD. V prípade fakturovania odmeny podľa cenovej ponuky je prefakturácia až vo výške 6,56 mil. USD, ktorú uhradil Fond národného majetku dňa 15. 1. 2003. Vo faktúre boli fakturované aj mimoriadne peňažné výdavky vo výške 477 322 USD a náklady a výdavky tretej strane vo výške 5,312 677 mil. USD, ktoré nie sú zdokumentované, a nie je známy ich účel použitia. Z predloženej faktúry nie je zrejmé, kto túto faktúru na ministerstve hospodárstva odsúhlasil. Okrem uvedenej faktúry bola dňa 30. 9. 2003 uhradená ďalšia faktúra za činnosť privatizačného poradcu zo dňa 31. 7. 2003 na sumu 4,586 084 mil. USD, čo v tom čase predstavovalo 164,878 914 mil. Sk. Celkovo bolo privatizačnému poradcovi vyplatených 31,536 084 mil. USD, pričom v prípade výberu spoločnosti Rothschild & Sons Limited, Londýn, za privatizačného poradcu, ktorá skončila na druhom mieste, by Slovensko  zaplatilo za služby privatizačného poradcu celkom 18 mil. USD, t. j. 706,698 mil. Sk, to znamená o 351,385 950 mil. Sk menej, ako bola vyplatená prvá faktúra, a o 516,264 864 mil. korún menej, ako boli vyplatené obidve faktúry. Rozdiel medzi skutočne vyplatenou odmenou spoločnosti Credit Suisse First Boston a ponukou spoločnosti, ktorá sa umiestnila na druhom mieste, predstavuje neuveriteľnú sumu 13,536 084 mil. USD. Z uvedeného je zrejmé, že celý proces výberu privatizačného poradcu bol netransparentný a bol v rozpore so zákonom o verejnom obstarávaní. V časti Privatizačný projekt sa uvádza, že základný privatizačný projekt vypracovala spoločnosť Gasfin, a. s., Bratislava, ktorá bola dcérskou spoločnosťou SPP. Vláda Slovenskej republiky uznesením č. 353/2000 uložila vtedajšiemu ministrovi hospodárstva a ministerke pre správu a privatizáciu národného majetku upraviť privatizačný projekt podniku SPP, š. p., Bratislava a súhlasila súčasne s vkladom  celého majetku SPP, š. p., do akciovej spoločnosti, ktorú založil Fond národného majetku s určením podielov akcií 51 % a 49 %. V časti Transformácia SPP zo štátneho podniku na akciovú spoločnosť sa popisuje priebeh transformačného procesu, kde treba spomenúť, že uznesením vlády č. 317/2001 vláda odporučila prezidentovi Prezídia Fondu národného majetku previesť výkon práv akcionára založenej akciovej spoločnosti z majetku SPP, štátny podnik, v rozsahu určenej majetkovej účasti Fondu národného majetku na zakladateľa. Následne vláda uložila ministrovi hospodárstva vydať na žiadosť Fondu národného majetku podľa § 11 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov rozhodnutie o zrušení štátneho podniku bez likvidácie ku dňu určenému Fondom národného majetku. Rozhodnutím ministra hospodárstva č. 55/2001 zo dňa 7. júna 2001 pod značkou 2404-2001-1000-010 bol štátny podnik zrušený k 30. júnu 2001 a všetok majetok bol prevedený na Fond národného majetku Slovenskej republiky, ktorý ho k 1. júlu 2001 vložil do akciovej spoločnosti, ktorej 51 % akcií predstavovalo trvalú majetkovú účasť Fondu národného majetku a 49 % akcií bolo určených na predaj strategickému partnerovi. V časti Proces predaja 49-percentného podielu majetkovej účasti Fondu národného majetku SPP, a. s., je zdokumentovaná posledná časť procesu privatizácie SPP. Uznesením č. 317 z 11. apríla 2001 vláda vydala rozhodnutie o privatizácii podniku SPP, štátny podnik, založením akciovej spoločnosti SPP vkladom celého majetku š. p. s účtovnou hodnotou k 31. 12. 1999 vo výške 57,5 mld. Sk, pričom akcie boli rozdelené na 51 % podielu akcií, ktoré boli trvalou majetkovou účasťou Fondu národného majetku, 49 % podielu akcií, čo bola dočasná majetková účasť Fondu národného majetku do vydania rozhodnutia vlády podľa § 10 ods. 1 a 2 zákona č. 92/1991 Zb. o podmienkach prevodu majetku štátu na iné osoby. Po rozhodnutí vlády o spôsobe privatizácie bol v denníku The Financial Times a Handelsblatt dňa 30. augusta 2001 uverejnený inzerát, v ktorom vláda oznámila svoj zámer predať 49 % akcií SPP. Pravidlá výberového procesu boli vypracované privatizačným poradcom a predložené 21. februára 2002 na zasadnutí Komisie pre prípravu a realizáciu privatizácie SPP. Následne vláda Slovenskej republiky uznesením č. 188/2002 z 27. 2. 2002 schválila tieto výberové kritériá predaja 49-percentného podielu akcií spoločnosti SPP, a. s., Bratislava. Výberové kritériá boli cena ponúkaná za 49 % akcií SPP, a. s., a zámery záujemcov o kúpu akcií SPP, ktoré sa členia na zámery záujemcov a strategické záujmy Slovenskej republiky a zámery záujemcov a rast hodnoty zostávajúceho podielu štátu SPP. Záväznú ponuku predložil iba jeden záujemca, a to konzorcium Gaz de France, Ruhrgas a Gazprom dňa 28. 2. 2002. Vláda dňa 14. 3. 2002 uznesením č. 262/2002 schválila návrh na vydanie rozhodnutia o privatizácii 49-percentného podielu majetkovej účasti Fondu národného majetku v SPP. Na základe tohto uznesenia zároveň vydala rozhodnutie č. 262 o priamom predaji 49 % majetkovej účasti Fondu národného majetku na podnikaní spoločnosti SPP konzorciu. Exaktne však neprijala uznesenie o prevode manažérskej kontroly na minoritného akcionára. Vo vydanom rozhodnutí č. 262 o privatizácii vláda Slovenskej republiky nepriamo odsúhlasila manažérske právomoci pre menšinového akcionára v transakčných dokumentoch, ktoré boli prílohou návrhu na vydanie rozhodnutia o priamom predaji, ide o časť 8. Ďalšie podmienky predaja, bod 4. Týmto postupom vláda úmyselne obišla zákon č. 92/1991 Zb. Účelom zavedenia § 10 ods. 4 zákona č. 92/1991 Zb. bolo totiž nielen zachovanie 51-percentnej trvalej majetkovej účasti v prirodzených monopoloch, ale aj zabezpečenie kontroly štátu v týchto spoločnostiach. Treba pokladať takéto správanie vlády minimálne za podozrivé v kontexte nezákonnosti a celú transakciu za podvod. Uznesením č. 262/2002 vláda Slovenskej republiky zároveň poverila vtedajšieho ministra hospodárstva podpísať zmluvu o kúpe a predaji akcií, akcionársku zmluvu a zmluvu o viazanom účte a všetky ďalšie dokumenty, ktoré môžu byť potrebné na realizáciu týchto zmlúv. Kúpna cena bola stanovená vo výške 2,7 mld. USD, ktorá bola uhradená v dvoch splátkach. Suma 2,7 mld. predstavuje čiastku len 33,7 %. Pokiaľ by vláda bola odobrila trhovú hodnotu, ktorá bola stanovená SPP na začiatku procesu privatizácie, a pokiaľ by sa táto hodnota brala za akceptovateľnú, za 49 % akcií bolo treba zaplatiť minimálne 3,92 mld. USD. Na elimináciu možných strát a zabezpečenie očakávaných príjmov pri predaji 49 % akcií SPP neboli zo strany kompetentných osôb, hlavne ministerstva financií, vykonané náležité opatrenia, čím Slovenská republika dosiahla nižšie príjmy o 7,373 970 mld. Sk. Vážený pán predsedajúci, vážené panie poslankyne, vážení páni poslanci, záverom by som chcel ešte uviesť, že do správy bol zapracovaný nesprávny právny názor týkajúci sa porušenia § 59a Obchodného zákonníka, za čo sa ospravedlňujem. Ďakujem za pozornosť.